આમ ગીતામાં દાનના ત્રણ પ્રકાર ગણાવવામાં આવ્યા છે. એમાં પ્રથમ સાત્ત્વીક દાન. પહેલો જ શબ્દ છે દાતવ્યમ્, એનો અર્થ દાન કરવું એ કર્તવ્ય છે. કર્તવ્ય એટલે કરવા જેવું, એ જ કરવા યોગ્ય એવો થાય છે. એનો અર્થ ફરજ નથી. ફરજ શબ્દ તો જાણે ઈચ્છા ન હોવા છતાં, પરાણે કરવું પડે એવો થઈ ગયો છે. મા-બાપ છે તો એની સેવા કરવી જ પડે ને. નહીંતર સમાજમાં ખોટું દેખાય, ખરાબ દેખાય, લોકો ટીકા કરે. દાતવ્યમ્ દાન કરવા યોગ્ય છે. કેમ? કેમ કે એ કરવાથી આનંદની પ્રાપ્તી થાય છે. દાન કરવું એમાં જ આનંદ છે. એટલું જ નહીં, એ દાન સ્વીકારનાર કોઈ મળે તો દાન કરનાર તેનો આભારી છે, એનો અનુગ્રહી છે. નહીં કે દાન લેનાર આભારી છે. આથી દાન સ્વીકાર્યા બદલ એને દક્ષીણા આપવામાં આવે છે. દક્ષીણાનો અર્થ છે દાન સ્વીકારનારનો આપણે આભાર માનીએ છીએ. અને એ આભાર દર્શાવવા માટે બીજું કંઈક વીશેષ આપવામાં આવે છે તે દક્ષીણા.